# Die Schedelsche Weltchronik (deutsch):118

| 117 <<<Vorheriges Blatt | Die Schedelsche Weltchronik Blatt CXVIII | Nächstes Blatt>>> 119 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CXVII verso:

Origenes von Alexandria pirtig Leonidis des martrers vnd ein briester der kirchen zu Alexandria. ein fu$^e$rst aller naturlichen maister vnd lerer der heiligen schrift seiner zeit hat zu disen zeiten in Alexandria geplu$^e$et. vnnd nach dem er aber von iugent auff der allercristenlichst vnd ein iunger einer allerfu$^e$rscheinlichsten sinnreichigkeit wz. so hat er im. x. iar des kaisers Seueri pertinacis vnder 8 cristenlichen verfolgung darinn Leonida sein vater gemartert vnd durch denselben Origenem seinen also iungen sun zu der marter vermanet wardt. nach absterben seins vaters die cristen menschen die von den tirannen durch peynigung verdruckt worden nach vermu$^e$gen beschu$^e$tzt vnd die zum todt gefu$^e$rt vnerschro$^e$ckenlich getro$^e$st. vnd sich darnach gantzer zur gaistlichkeit gekert vnd das ambt des predigens gehabt. Nw was er solcher großer sinnreichigkeit das ime kein gezu$^e$nge noch schrift verborgen was. Er geprauchet sich wunderperlicher massigkeit in speis vnd getranck vnd enthaltung in frembden dingen. dann er hat auch der armu$^o$t Christi nachefolgt vnd vil iar mit ploßen fu$^e$ßen gewandert. vil menschen haben in nachfolgung seiner tugent vmb den glawben Christi die marter willigclich gelidden. Er hat die ketzerey der Hebionitarum vberfochten. die dann hielten das Christus auß Joseph vnd Maria ein lawter mensch geporn wer vnd verku$^e$ndeten das gesetz nach iudischem sitten zehalten. Er hat auff einichem federpeth nie geschlaffen sunder sich gantz vom flaisch enthalten. vnd die keu$^e$schheit also geliebet das er auß inpru$^e$nstigkeit des glawbens sichselbs seins manlichen mu$^e$gens berawbet von wegen seiner schriftlichen weyßheit außsprechung vnd gestrengen lebens wardt er von dem cristlichen weib Mamea der muter des kaisers Alexandri gein Anthiochiam gefordert vnd von ir vnd irem sun in großer achtung gehalten. Origenes was an sinnreichigkeit vnd schriftlicher weißheit also geschickt das ime siben schreiber kau$^o$m genu$^o$g nachschreiben kunden. So het er sunst siben ander bu$^o$chschreiber vnd siben wolberichte iunckfrewlein die er alle mit abschreibung seiner angegebnen schrift vnd lere mu$^e$ed machet. vnd wiewol er durch Porphirium den grimmigen verfolger des cristenlichen namenns als sein feind geachtet wardt so ist er doch yezuzeiten auch also durch ine gelobet worden das er ine eine fu$^e$rsten der naturlichen maister hieß. vnd sprach das er alle heymliche kunst Platonis erfolgt het. Jheronimus spricht diser Origenes hab. vi$^m$. bu$^e$cher geschriben. Doch hat er (als Augustinus vnd Jheronimus melden) in vil stu$^e$cken geirret. allermaist im bu$^o$ch vomm fu$^e$rstenthumb gemacht Periarchon genannt. von dannenher die Origenianisch ketzerey entstu$^o$nde. Dieselben ketzer sprachen. das Christus ettwen auß großer barmhertzigkeit nit allain die menschen sunder auch die abtru$^e$nnigen engel erlo$^e$sen wu$^e$rd. Aber Origenes sol (als ettlich sprechen) in einer schrift an den babst Fabianum getan einen rewen ab boßlich fu$^e$rbrachten dingen gehabt haben. Ettlich legen die vrsach seins irrthumbs auff Ambrosium einen seinen widerwertigen der die vngerechtfertigten schriften Origenis eroffnet vnd fu$^e$rbracht hat. darumb so wirdt er von ettlichen. als von Eusebio vnd Ruffino vnd andern fast hohgelobt. vnd sind ettliche seiner schrift von der kirchen angenommen. vnd er starb im. lxix. iar seins alters.
Vulpianus der rechtgelert ein fu$^e$rtreffenlicher man des obgeschriben kaiser Alexanders beysitzer ist zu diser zeit von seiner mercklichen kunst vnd lere wegen bey demselben kaiser in großen weerde gehalten gewest vnd hat vor andern lerern alte wort vnd gesetz außgelegt vnd sunst vil schriften hinder ime gelassen.
Paulus von Padua hat auch diser zeit in der philozophey vnd werltlichen burgerlichen rechten gereichßnet. vnd den obgenannten kaiser Alexandro zu widerbringung des abgekomen gemaynen nutzs große hilff gethan. vnd auch ettliche schrifften in dem rechten hinder ime gelassen.
Iulius frontinus der philozophus vnd in aller lere der kunst reichist hat mit dem hieuorgeschribnen gelerten gereichßnet vnd alexandro hilff getan vnd auch vil schriften gemacht
Tripho ein iunger Origenis ist auch zu disen zeiten gewest. an den ettliche sendbrieff außgangen vorhanden sind. vnd nach dem er ein hoherfarner man der schrift wz so hat er sunderlich ein bu$^o$ch von der roten ku$^e$e Deutronomij vnnd sunst mer ander schriften gemacht.
Minucius felix ein treffenlicher sachsprecher zu Rome zwischen zwayen mit einander disputirenden Octauius genant vnd sunst auch wider die schwartz kunstler vnd warsager
Ambrosius ein kriechischer diacon ist diser (geschriben zeit in der glori vnd ere der veriehung fast achtper gewesen vnd wiewol er auch erstlich ein marcionitischer irrer wz so wardt er doch durch origenem dauon gestraft vnd gezogen An diesen ambrosium hat Origenes auff desselben ambrosij costen vnd zerung vnzalliche bu$^e$cher geschriben. Diser adelich man auch treffenlicher sinnreichigkeit starb vnlang vor dem tod Origenis vnd wardt von vil menschen verachtet darumb dz er als eernreicher man sterbenden seinen alten vnd armen freu$^e$nd nicht bedacht het.

## CXVIII recto:

Agapitus der durchleu$^e$chtig iungling wardt zu diser zeit bey Prenesta der Sabinier statt auß gescheft des kaisers Alexandri. xv. iarig mit der marter bekro$^e$net dann als er. xv. iar alt was vnd auß der lieb Christi der marter inpru$^e$nstigclich begeret. do wardt er vomm kaiser begriffen vnd zu erst mit rohen geadern geslagen. darnach dem richter ine zezwingen den go$^e$ttern zeoffern vberantwurt vnd in einen herten stinckenden kercker geschlossen vnd ime in vier tagen kein speis gegeben. vnd darnach prinnen glu$^o$t auff sein hawbt gelegt. vnd er (als er got dancksaget) mit gaiseln widerumb geslagen vnd also ploß mit nidergekertem hawbt auffgehenckt vnnd sein leichnam mit siedendem wasser durchgoßen. vnd dieweil sie noch die wanng oder kynbacken diss christenlichen martrers zerbrachen do fiel der richter ab seinem stu$^o$l vnd gab sein trawrige sel auff. Als der kaiser das ho$^e$ret hieß er ine den leoben fu$^e$rwerffen. aber die wilden thier warden also gezame vnd senft das sie sich den fu$^e$ßen des martres naigten. do diss die diener des lasters sahen do haben sie disen hailigen martrer hingenomen vnd zwischen zwaien seu$^e$ln mit dem schwert geslagen am. xviij. tag des monats Augusti.
Martina die ro$^e$misch vnd fast heilig iunckfraw diser zeit ein weibs person vbertreffenlicher cristenlicher warheit vnd tugent wardt vom kaiser alexandro vmb veriehung willen des cristenlichen glawbens begriffen vnd mit mancherlay peynigung gequelet. dann sie was zumal scho$^e$n also dz er in lieb gein ir entzu$^e$ndet wardt. darumb vermanet er sie die abgo$^e$tter anzebetten so wo$^e$lt er sie zu einer gesellin des kaiserthumbs haben. aber der abgot Appollo zerfiel in irer zukunft: dann sie het got ir keu$^e$schheit des gemu$^e$ets vnd leibs gelobet. darnach wardt sie geschlagen. in den kercker gelegt vnd mit großem liecht darinn durchgoßen. vnd in irer hand an einer tafel geschriben gefunden O herr wie gegro$^e$ßet sind deine werck alle ding hast in weißgeit getan. nachfolgend wardt sie außgedenent vnd ire glider mit scharpffen schwertern verletzet. vnnd ein leob zu ir geloßen vnd dem sie vnuerletzt blib. als sie dann in dem glawben vnbeweglich verharret vnnd zu letst mit dem schwert gerichtet wardt am ersten tag Januarij.
Quirinus der Ro$^e$mer wardt mitsambt Inclita seiner muter vnd vil andern in diser vngestu$^e$migkeit zu Rom gemartert am fu$^e$nffzehenden tag Julij.
Berillus auß Arabia ein bischoff zu Bostreno vnnd hohgelert man regiret sein kirchen ein weil lo$^e$blich. vnnd fiel zu letst in ein ketzerey. die lawgnet das Christus vor seiner menschwerdung gewesen wer. doch wardt er durch Origenem wider zu der warheit gefu$^e$rt.
Porphirius ein Atheniensischer fu$^e$rtreffenlicher philozophus ist zu diser zeit in großem werdt gewest vnd wiewol er ein sundrer liebhaber vnd lobet des breisters Origenis was so ist er dorth ein scharpffer herber verfolger des cristenlichen namen gewesen vnd hat vil nach redlicher vnd vnnu$^e$tzer tayding wider dem cristenlichen glawben eingetragen die doch der heilig Augustinus abgestelt hat.
Yppolitus ein bischof ist zu diser zeit achtper gewest vnd hat die rechnung der osternn vnnd die ordnung der zeit beschriben bis auff das erst iar des kaisers Alexandri Er hat den circkel. xvi. iar gefunden vnd vrsach gegeben Eusebio der vber dieselben ostern den circkel. xix. iar gemacht hat.
Iulius von affrica ist zu disen zeiten (als sant Jheronimus schreibt) vnder den geschihtschreibern seiner zeit hohberu$^e$mbt gewest. vnd hat von den zeiten fu$^e$nff bu$^e$cher vnd von der trifeltigkeit ein groß bu$^o$ch geschriben vnd an den grossen Origeen einen sendbrieff geschickt. vnd darinn angezaigt dz die fabel Susanne bey dem hebreischen nit gehabt werd Wider den origenes ein schriftweise epistel geschriben hat. Diser Julius hat als ein pflantzer vnd liebhaber der schrift auß vermu$^e$glichkeit seiner reichthümer zu Cesaria der statt des lands Palestine ein merckliche librarey seinem namen gemacht. vnd wardt als ein ern wirdiger man gesendet das castel Emaus wider zepawen vnnd auffzerichten. das er dann nachfolgend erpawen vnnd Nichopolim genennt hat.

## Anmerkungen (Wikisource)

* ↑ eirneicher Vorlage
* ↑ sahwert Vorlage